OB in beskuldigdebank vir meineed | Maroela Media
Adv. Busisiwe Mkhwebane, OB, staan tereg op drie aanklagte van meineed. (Foto: NVG)
Suid-Afrika se openbare beskermer, adv. Busisiwe Mkhwebane, het Donderdag in die beskuldigdebank van die Pretoriase streekhof gesit waar sy vlugtig verskyn het op drie aanklagte van meineed.
Die Valke het die beleërde OB in Desember gedagvaar om in die hof te verskyn nadat die direkteur van openbare vervolging besluit het om met vervolging teen Mkhwebane voort te gaan.
Die saak teen haar is vanoggend tot Maart uitgestel.
Die Nasionale Vervolgingsgesag (NVG) voer aan Mkhwebane het in November 2017 onder eed gelieg toe sy onregmatig en doelbewus 'n beantwoordende verklaring in 'n hofsaak afgelê het. Die NVG sê in die verklaring het Mkhwebane aangevoer dat sy net een vergadering met oudpres. Jacob Zuma op 25 April 2017 gehad het, terwyl sy geweet het dit is nie waar nie.
Die NVG voer voorts aan Mkhwebane het op 26 April 2018 ook onder eed verklaar – in 'n verklaring ter stawing van haar aansoek tot regstreekse toegang of verlof tot appèl na die konstitusionele hof – dat sy op 7 Junie 2017 'n tweede vergadering met Zuma gehad het. Sy het aangevoer die doel van die vergadering was om Zuma se reaksie op 'n voorlopige verslag te kry, terwyl sy geweet het dat dit nie so is nie.
Mkhwebane het in haar finale verslag daaroor onder meer aanbeveel dat die spesiale ondersoekeenheid 'n bedrag van R3,2 miljard van Bankorp (Absa) moet verhaal. Sy het ook die parlement aangesê om stappe te doen om die Grondwet te wysig om die mandaat van die reserwebank te verander.
Die aanbevelings is tydens 'n hersieningsaansoek in die hof omgekeer.
Die kantoor van die openbare beskermer is 'n onafhanklike instelling wat die konstitusionele demokrasie moet ondersteun en versterk en dit speel 'n administratiewe oorsigrol met die mag om wangedrag in die staat te ondersoek, daaroor verslag te doen en aanbevelings te maak.
Mkhwebane was die afgelope paar jaar egter self herhaaldelik in die spervuur oor haar hantering van verskeie ondersoeke en is reeds etlike kere in die howe gekasty oor haar ondersoekwerk en bevindings. Talle daarvan is tot dusver in die howe omgekeer. Dit sluit in nie net die Bankorp-saak nie, maar ook haar bevindings oor die Estina-suiwelplaas en die Suid-Afrikaanse Inkomstediens se sogenaamde geheime ondersoekeenheid, oftewel die "rogue unit".
Die parlement het verlede jaar ook 'n paneel aangewys wat 'n aanbeveling moet doen oor die moontlikheid van 'n prima facie-saak vir die verwydering van Mkhwebane uit haar amp. Dit het gevolg op 'n mosie van die DA waarin dié party aanvoer dat Mkhwebane ongeskik vir haar pos is.
Mkhwebane se kantoor het vroeër vandeesweek gesê sy gaan met sabbatsverlof "om te rus" en dat sy tot 31 Maart met verlof is.
I lie, therefore I am. – ANC
Die vraag is, hoekom is sy nog steeds daar?
Nou gaan sy "rus" boonop mét betaalde verlof.
Hierdie ding van meineed moet baie meer opgevolg en streng gestraf word.
Dit sal baie hofsake baie viniger laat klaar maak as daar nie 'toegelaat' word dat daar so maklik gelieg word nie.
ek sal die stelling onthou indien ek weer in die moeilikheid is by my werk, "sabbats verlof"
Baie meer veelseggend as die hoop op n suksesvolle vervolging, is haar regsverteenwoordiger. Ek lees iewers dit is niemand anders as die eff se mpofu nie. Dit se baie of hoe?